b"\n_START_ARTICLE_\nAdverbi\n_START_PARAGRAPH_\nL'adverbi \xc3\xa9s una categoria gramatical que actua com a nucli del sintagma adverbial. El nom adverbi deriva de ad ('al costat') i verbium, at\xc3\xa8s que acostuma a modificar verbs. Tamb\xc3\xa9 pot modificar els adjectius i altres adverbis. Com a excepci\xc3\xb3, pot apar\xc3\xa8ixer amb altres categories en expressions lexicalitzades (com no-viol\xc3\xa8ncia). _NEWLINE_A part de ser un modificador, pot exercir la funci\xc3\xb3 de complement circumstancial. Les locucions adverbials s\xc3\xb3n grups de paraules que compleixen funcions d'adverbis. Alguns adverbis fan de modificadors oracionals quan afecten tota la frase, com en el cas de \xc2\xabExacte, ho has endevinat\xc2\xbb o \xc2\xabDesgraciadament no va poder venir\xc2\xbb. Els matisos que aporta en aquest cas s\xc3\xb3n molt variats, fet que ha portat alguns ling\xc3\xbcistes a afirmar que s'hauria de dividir la categoria en altres de m\xc3\xa9s precises._NEWLINE_En catal\xc3\xa0, la majoria d'adverbis v\xc3\xa9nen de preposicions del llat\xc3\xad o de la suma d'un adjectiu m\xc3\xa9s la part\xc3\xadcula -ment. S\xc3\xb3n categories invariables, \xc3\xa9s a dir, no tenen flexi\xc3\xb3 de g\xc3\xa8nere o nombre."